חיים טויבר

חיים שמואל טויבר (טאובר) (14 ביוני 1901, מוהיליב-פודילסקי — 26 בפברואר 1972, ניו יורק) היה שחקן אמריקאי-קנדי ממוצא יהודי-אוקראיני, שקיבל את עיקר פרסומו בעקבות השיר היידי הפופולרי שחיבר "איך האב דיך צו פיל ליב" (בעברית: "אני אוהבת אותך יותר מדי") עבור המחזה המוזיקלי "דער קאטערינצ'יק" ("נגן תיבת הנגינה") שהועלה בשנת 1933 בתיאטרון השדרה השנייה באיסט וילג', ניו יורק. 

 ביוגרפיה 
 ראשית דרכו 
חיים טויבר נולד ב-14 ביוני 1901 בעיר מוהילוב-פודילסקי שבמערב אוקראינה, על גבול מולדובה. הוא התחנך ב"חדר" ולאחר מכן למד בבית ספר למסחר. 

בגיל תשע, ערך את הופעת הבכורה שלו בהפקה משפחתית של המחזה "דוקטור אלמסדו" מאת אברהם גולדפאדן. באביב 1917 השתתף בהקמת החברה "די יידישע בינע" (בעברית: "הבמה היהודית") תחת ניהולו של ברוך מוזביץ'. באותה שנה גילם את תפקידו של שמיי במחזה "דער יידישער קעניג ליר" ("המלך ליר היהודי")  מאת יעקב גורדין. בהמשך הפך למנהל החברה. בניהולו, שחקני הלהקה העלו מחזות בכפרים ובעיירות במחוזות פודוליה וקייב וכך צברו ניסיון בימתי. האיכרים שצפו בהצגות, שילמו פעמים רבות במזון במקום בכסף. 

 חייו בבסרביה 
בשנת 1919 הצטרף טויבר ללהקה מקצועית בראשות לב מאיירסון וגרישה אפשטיין. כדי להימלט מפוגרומים, הלהקה עברה לרומניה. שם, יחד עם פליטים נוספים מאזורים שונים באימפריה הרוסית, הקים קולקטיב של שחקנים שיצרו תיאטרון חדש. בקיץ 1921 קיבל הצגה זמנית בתיאטרון יגניצה בבוקרשט, בבימויו של איציקל גולדברברג. משנת 1922 הופיע בבוקרשט ובערים רומניות נוספות. 

במהלך שהותו בבסרביה, טויבר יצר את המחזות הראשונים שלו, בעלי מערכה אחת, "Bloody Hanukkah" ו"Thorny Path" ואף כיכב בהם. במקביל, כתב יצירה דרמטית בת שלוש מערכות בשם "גלוט", וכן עסק בתרגום מחזות רוסיים ליידיש. עבודתו האחרונה ברומניה הייתה בהפקת המחזה "שלוש מתנות" מאת י. ל. פרץ.

 חייו באמריקה 
בשנת 1925 עבר טויבר למונטריאול, קנדה, שם הצטרף ללהקת התיאטרון הנודד של איזידור הולנדר, שהעלה הצגות בעיירות קטנות ברחבי אמריקה. בשנים 1928–1929 הוא עבד בתיאטרון הקזינו בפילדלפיה, שם העלה את מחזותיו "הרב הגליציאני" ו"טבעת הזהב". המחזה "טבעת הזהב" הועלה גם בשנת 1930 בתיאטרון הלאומי של ניו יורק על ידי מיקל מיכאלסקו, למוזיקה מאת אלכסנדר אולשנצקי.

בשנים 1930-1929 הוא שיחק בתיאטרון ליברטי בברוקלין, ולאחר מכן, הצטרף מחדש ללהקת הולנדר בטורונטו. בשנת 1931 הצטרף טויבר לאיגוד השחקנים העבריים (HAU). בשנים 1933-1931 הוא הופיע בלהקות תיאטרון שונות בדטרויט, פילדלפיה ובוסטון. 

בשנת 1934, בשיתוף עם ויליאם סיגל, כתב טויבר את התסריט למחזמר "Happy Family", שהועלה לראשונה בתיאטרון הציבורי בניו יורק. המוזיקה במחזמר הולחנה על ידי שלום סקונדה. 

 איך האב דיך צו פיל ליב 
עונת 1933–1934 הייתה מוצלחת עבור חיים טויבר. הבכורה של האופרטה "דער קאטערינצ'יק" מאת אלכסנדר אולשנצקי התקיימה על בימת תיאטרון השדרה השנייה בניו יורק. התפקידים הראשיים במחזה שוחקו על ידי יוליוס נתנסון, אני טומשבסקי (אחותו של בוריס טומשבסקי) ולובה קדיסון. קדיסון הייתה המבצעת הראשונה של השיר שכתב טויבר, "איך האב דיך צו פיל ליב" (בעברית: "אני אוהבת אותך יותר מדי"). הופעתה זכתה לשבחים על "טעם ואיפוק, שברור שחסרים בהפקות אחרות של התיאטרון בשדרה השנייה".בשנים שלאחר מכן, השיר זכה לפופולריות רבה בקרב אמנים יהודים וזכה להכרה מחוץ לקהילה היהודית. 

 עבודה בקולנוע 
החל מ-1939 החל  טויבר לעסוק בקולנוע. הוא הופיע בסרטים "Kol Nidre" ו-"Big Shot". בשנת 1940 כתב תסריטים ושירים לקומדיות מוזיקליות שהולחנו על ידי שלום סקונדה: "My House", "The Jewish Melody" ,"Motel The Operator". בסרט "מאטל דעאר אפערייטאר", טויבר שיחק בתפקיד הראשי. כל הסרטים בוימו על ידי ג'וזף סיידן. 

טויבר גילם את תפקידו האחרון בשנת 1941 בסרט "מזל טוב, אידען" (בעברית: מזל טוב, יהודים") שגם הוא בוים על ידי סיידן. 

חיים טויבר נפטר בשנת 1972 בגיל 70.

 ראו גם 
 איך האב דיך צו פיל ליב

 קישורים חיצוניים 
 25px חיים טויבר, במסד הנתונים הקולנועיים IMDb (באנגלית)
 ארכיון יצירותיו של חיים טויבר, באתר אוניברסיטת פנסילבניה (באנגלית)

 הערות שוליים 

קטגוריה:שחקני קולנוע יידיש
קטגוריה:משוררים כותבי יידיש
קטגוריה:שחקני תיאטרון יידיש
קטגוריה:שחקני תיאטרון יהודים אוקראינים
קטגוריה:משוררים יהודים אוקראינים
קטגוריה:מתרגמים מרוסית
קטגוריה:תיאטרון יידיש